Akukho okungakuvimba ngaphandle kwakho uqobo | News24
ISIKHATHI sokubhala ukuhlola kokuphela konyaka sesisondele. Unyaka uqale ezinyangeni eziyishumi ezedlule. Kusona sonke lesisikhathi kade uqeqeshwa ufundiswa wenziwa umuntu ozolungela ukubhekana ngqo nokuhlolwa kokuphela konyaka njengomfundi kamatikuletsheni. Uma ubheka uthola ukuthi ufundiswe izinyanga eziyishumi ukubhala iphepha lamahora amathathu noma ngaphansi. Uhulumeni wenze konke ukuqonisekisa ukuthi ukulungele loku njengomfundi ka matric. Kokunye uhulumeni akwenzile ukubeka uthisha phambi kwakho njengomfundi, ukuletha izinsiza zokufunda nokunye okuningi. Akukho okungakuvimba ukuthi uphumelele ngaphandle kwakho uqobo.
Umatikuletsheni isisekelo esibalulekile enganeni uma ihlose ukuqhubekela phambili iphile impilo engcono. Imfundo eyisisekelo ihlose ukuthi icwije futhi ikhiphe inkunzi yakusasa ematholeni. Onjiniyela, odokotela, ochwepheshe nabobonke oSolwazi nezazi ezikhona zaqala zaqinisa amatomu emfundweni esemazingeni aphansi. Kulemfundo esemazingeni aphansi kusuke kungeve kwakhiwa wena njengomfundi kodwa kwakhiwa ikusasa leNingizumu Afrika ngawe. Uwena mfundi ozoqhubekela phambili lapho thina sesikhathele ukuba oMeya, oMongameli, oNdunankulu kulelizwe. Loko uyokwenza ngempumelelo uma uhloniphile wazimisela.
Akekho umuntu owake wathi kulula ka-matric kodwa kudingeka ukuthi uzimisele. Akusizi ukuthi ubhale wenzele ukuthi uphume ephepheni kodwa kumele uqinisekise ukuthi umatikuletsheni wakho uma uqhathaniswa nabanye ube umatikuletsheni osezingeni eliphezulu. Akube umatikuletsheni ozokwazi ukuthi uma ufuna ukuyofunda eNyuvesi nanoma ikuphi usheshe ukwazi ukungena. Khumbula mfundi ukuthi amaNyuvesi asebenzisa amaphuzu ukuthatha abafundi. Qinisekisa ukuthi uphumelela ngamalengiso ukuze uthathwe kalula ezikhungweni zemfundo ephakeme. Ukuphumelela kahle kwenza nokuthi imifundaze uyithole kalula.
Kubalulekile ukuthi wazi njalo ukuthi awuzenzeli wena kodwa wenzele isizwe sonke saseNingizimu Afrika. Uma sewuphumelele singuMasipala waseMzumbe sisenalo uhlelo lokukhokhela imali yokubhalisa umfundi othathiwe esikhungweni sezemfundo ephakeme. Loko kwenzeka kalula uma uphumelele kahle umatikuletsheni. Iminyaka emibili edlule lehle kakhulu izinga lokuphumelela kwabafundi. Loko kuze kwaphoqa ukuthi imali ebesiyihlelele ukukhokhela abafundi imali yokubhalisa siyiphindisele emuva.
Sukumanike nibhukule niqinisekise ukuthi niyafunda ngokuzimisela nokuzikhandla. Othisha bakhona ukunilekelela ukunikhanyisela lapho kunenkinga khona emfundweni. Ukufunda akukheli. Nginifisela okuhle kodwa ekuzilungiseleleni ukubhala nasekubhaleni kwenu. Hlala wazi ukuthi akukho okungakuvimba ukuthi uphumelele ngaphandle kwakho uqobo.